2019. gada 16. aprīlī Noteikumi Nr. 166

Rīgā (prot. Nr. 20 27. §)

**Lauksaimniecības dzīvnieku šķirnes apstiprināšanas un reģistrēšanas kārtība**

Izdoti saskaņā ar

Dzīvnieku audzēšanas un ciltsdarba likuma

5. panta otrās daļas 4. punktu

1. Noteikumi nosaka lauksaimniecības dzīvnieku šķirnes apstiprināšanas un reģistrēšanas kārtību.

2. Lēmuma pieņemšanai par Latvijā izveidotas lauksaimniecības dzīvnieku šķirnes (turpmāk – jaunā šķirne) apstiprināšanu Lauksaimniecības datu centrs (turpmāk – datu centrs) izveido komisiju. Komisijas sastāvā ir pārstāvji no šādām institūcijām:

2.1. no datu centra – viens pārstāvis;

2.2. no Zemkopības ministrijas – viens pārstāvis;

2.3. no Latvijas Lauksaimniecības universitātes – viens pārstāvis;

2.4. no dzīvnieku audzēšanas nozares nevalstiskajām organizācijām – divi pārstāvji.

3. Komisijas priekšsēdētāju, sekretāru un komisijas priekšsēdētāja vietnieku ievēlē no komisijas locekļu vidus.

4. Komisija ir lemttiesīga, ja sēdē piedalās vismaz trīs komisijas locekļi.

5. Komisija lēmumus pieņem ar balsu vairākumu. Ja balsis sadalās līdzīgi, izšķirošā ir komisijas priekšsēdētāja balss.

6. Sēdes protokolu paraksta komisijas priekšsēdētājs un sekretārs.

7. Komisijas sekretariāta funkcijas pilda datu centrs.

8. Lai apstiprinātu un reģistrētu jaunu šķirni, komisija vērtē:

8.1. vai vientipisku šķirnes īpatņu skaits ar šķirnei raksturīgām pazīmēm nav mazāks par 1000 sieviešu un 50 vīriešu kārtas īpatņiem reproduktīvā vecumā;

8.2. vai ir aprakstītas jauno šķirni raksturojošās pazīmes;

8.3. vai ir norādīti jaunās šķirnes īpatņu vidējie produktivitātes rādītāji;

8.4. vai dots jaunās šķirnes populācijas ģenētiskās struktūras raksturojums.

9. Attiecīgā šķirnes lauksaimniecības dzīvnieku audzētāju biedrība, kas ir atzīta saskaņā ar normatīvajiem aktiem par šķirnes lauksaimniecības dzīvnieku audzētāju biedrības un krustojuma cūku audzētāju organizācijas atzīšanas, kā arī audzēšanas programmas apstiprināšanas kārtību (turpmāk – biedrība), datu centrā iesniedz:

9.1. iesniegumu par Latvijā izveidotas lauksaimniecības dzīvnieku šķirnes apstiprināšanu (turpmāk – iesniegums) (pielikums);

9.2. jaunās šķirnes aprakstu, norādot:

9.2.1. nosaukumu, kas atšķiras no jau esošo šķirņu nosaukumiem;

9.2.2. veidošanas laikposmu, audzēšanas metodes un izmantotās audzēšanas programmas shēmu;

9.2.3. izveidošanā izmantotās šķirnes un to vidējos produktivitātes rādītājus;

9.2.4. veidošanas un izmantošanas mērķi;

9.2.5. dzīvnieku morfoloģiskās pazīmes;

9.2.6. īpatņu vidējos produktivitātes rādītājus;

9.3. informāciju par jaunās šķirnes sieviešu un vīriešu kārtas īpatņu skaitu (arī par vaislas materiālu);

9.4. to ganāmpulku sarakstu, kas iesaistīti jaunās šķirnes izveidošanā (dzīvnieku skaits, vidējie produktivitātes rādītāji ganāmpulkā).

10. Piecu darbadienu laikā pēc iesnieguma saņemšanas komisijas sekretārs iepazīstina komisijas locekļus ar saņemtajiem dokumentiem, kā arī paredzamo komisijas sēdes norises laiku un darba kārtību.

11. Komisija mēneša laikā pēc iesnieguma saņemšanas izvērtē jaunās šķirnes atbilstību šo noteikumu [8. punktā](https://likumi.lv/ta/id/232283#p9) minētajām prasībām un pieņem vienu no šādiem lēmumiem:

11.1. apstiprināt jauno šķirni;

11.2. atteikt jaunās šķirnes apstiprināšanu.

12. Datu centrs komisijas apstiprinātās jaunās šķirnes reģistrē lauksaimniecības dzīvnieku šķirņu reģistrā, kas ietilpst datu centra pārziņā esošajā valsts informācijas sistēmā "Lauksaimniecības datu centra informācijas sistēma". Reģistrā norāda šādas ziņas:

12.1. sugu;

12.2. šķirnes nosaukumu un apzīmējumu;

12.3. šķirnes reģistrācijas datumu;

12.4. šķirnes izmantošanas virzienu (pēc produktivitātes).

13. Ja komisija, izvērtējot biedrības iesniegtos dokumentus par jaunās šķirnes atbilstību šo noteikumu 8. punktā minētajām prasībām, konstatē trūkumus, tā lūdz iesniedzēju tos novērst 10 darbadienu laikā pēc lēmuma paziņošanas dienas.

14. Ja biedrība komisijas lēmumā noteiktajā termiņā nenovērš norādītos trūkumus, komisija pieņem lēmumu par atteikumu apstiprināt jauno šķirni.

15. Komisijas lēmumu var apstrīdēt, iesniedzot iesniegumu datu centra direktoram. Datu centra direktora lēmumu var pārsūdzēt tiesā Administratīvā procesa likumā noteiktajā kārtībā.

Ministru prezidenta vietā –

finanšu ministrs J. Reirs

Zemkopības ministra vietā –

ārlietu ministrs E. Rinkēvičs